ຕອນບ່າຍ ຂອງວັນທີ 23 ມັງກອນ 2020 ນີ້້, ທ່ານ ບົວທອງ ອຸແສງຄໍາ ຮອງເລຂາພັກແຂວງ, ປະທານສະພາປະຊາຊົນແຂວງຜົ້ງສາລີ ຖະແຫຼ່ງຂ່າວການກະກຽມ ແລະ ດໍາເນີນກອງປະຊຸມສະໄໝສາມັນເທື່ອທີ 8 ຂອງສະພາປະຊາຊົນແຂວງ ຊຸດທີ I ຕໍ່ສື່ມວນຊົນຂອງແຂວງຜົ້ງສາລີວ່າ ທີ່ຫ້ອງປະຊຸມນ້ອຍສະພາປະຊາຊົນແຂວງ; ເຂົ້າຮ່ວມຮັບຟັງການຖະແຫຼ່ງຂ່າວໃນຄັ້ງນີ້ ມີ ປະທານ, ຮອງປະທານຄະນະກໍາມະການ ສພຂ ພ້ອມດ້ວຍພະນັກງານ-ລັດຖະກອນພາຍໃນ ສພຂ ແລະ ສະຖານີວິທະຍຸ – ໂທລະພາບແຂວງຜົ້ງສາລີເຂົ້້າຮ່ວມ
ການຖະແຫຼງຂ່າວຄັ້ງນີ້, ທ່ານ ບົວທອງ ອຸແສງຄໍາ ຮອງເລຂາພັກແຂວງ, ປະທານສະພາປະຊາຊົນແຂວງຜົ້ງສາລີ ໄດ້ແຈ້ງໃຫ້ທຸກພາກສ່ວນໃນທົ່ວແຂວງຜົ້ງສາລີ ຊາບວ່າ: ມາເຖິງປັດຈຸບັນນີ້ການກະກຽມ ດໍາເນີນກອງປະຊຸມສະໄໝສາມັນເທື່ອທີ 8 ຂອງສະພາປະຊາຊົນແຂວງ ຊຸດທີ I ແມ່ນມີຄວາມພ້ອມໃນທຸກດ້ານແລ້ວ. ກອງປະຊຸມສະໄໝສາມັນເທື່ອທີ 8 ຂອງສະພາປະຊາຊົນແຂວງ ຊຸດທີ I ຈະໄຂຂຶ້ນຢ່າງເປັນທາງການ ໃນເວລາ 8 ໂມງເຊົ້າ ຂອງມື້ວັນຈັນ, ວັນທີ 30 ມັງກອນ 2020 ທີ່ຫ້ອງປະຊຸມຫ້ອງວ່າການແຂວງ ຊັ້ນທີ 5 ເທດສະບານໃໝ່ຂອງແຂວງຜົ້ງສາລີ ທີ່ເມືອງບຸນເໜືອ, ຊຶ່ງກອງປະຊຸມຈະໃຊ້ເວລາ 3 ວັນເຕັມ (ແຕ່ວັນທີ30 ມັງກອນ – 1 ກຸມພາ 2020). ກອງປະຊຸມສະໄໝສາມັນ ໃນຄັ້ງນີ້, ຈະໄດ້ສຸມໃສ່ຄົ້ນຄວ້າພິຈາລະນາ ແລະ ຕົກລົງບັນຫາສໍາຄັນພື້ນຖານຂອງທ້ອງຖິ່ນມີຄື: ພິຈາລະນາ, ຮັບຮອງເອົາ ເອົາການແຕ່ງຕັ້ງບຸກຄະລາກອນຂອງອົງການປົກຄອງແຂວງຈຳນວນໜຶ່ງ; ພິຈາລະນາ, ຮັບຮອງເອົາ ບົດລາຍງານຂອງອົງການປົກຄອງແຂວງ ກ່ຽວກັບການຈັດຕັ້ງປະຕິບັດວຽກງານທີ່ພົ້ນເດັ່ນປະຈຳປີ 2019 ແລະ ທິດທາງປີ 2020; ຮັບຟັງ, ພິຈາລະນາ, ຮັບຮອງເອົາບົດລາຍງານຂອງອົງການປົກຄອງແຂວງ ກ່ຽວກັບການຈັດຕັ້ງປະຕິບັດວຽກງານແຜນພັດທະນາເສດຖະກິດ – ສັງຄົມ, ແຜນງົບປະມານແຫ່ງລັດປີ2019 ແລະ ທິດທາງປີ 2020; ຮັບຟັງ, ພິຈາລະນາແລະ ຮັບຮອງເອົາບົດລາຍງານການຈັດຕັ້ງປະຕິບັດແຜນການເຄື່ອນໄຫວວຽກງານປະຈຳປີ2019 ແລະ ທິດທາງແຜນການປະຈຳປີ 2020 ຂອງອົງການກວດສອບປະຈຳພາກເໜືອ; ຮັບຟັງ, ພິຈາລະນາ ແລະ ຮັບຮອງບົດລາຍງານຜົນການກວດສອບບົດສະຫຼູບຂາດຕົວການຈັດຕັ້ງປະຕິບັດແຜນງົບປະມານແຫ່ງລັດຂັ້ນແຂວງ ປະຈຳປີ 2018 ຂອງອົງການກວດສອບປະຈຳພາກເໜືອ; ຮັບຟັງບົດລາຍງານຂອງອົງການກວດກາລັດແຂວງກ່ຽວກັບການຈັດຕັ້ງປະຕິບັດຜົນການກວດກາ ໃນປີຜ່ານມາ ແລະ ທິດທາງແຜນການປະຈຳປີ 2020; ຮັບຟັງ, ພິຈາລະນາ ແລະ ຮັບຮອງເອົາບົດລາຍງານການເຄື່ອນໄຫວວຽກງານປະຈຳປີ 2019 ແລະ ທິດທາງແຜນການເຄື່ອນໄຫວວຽກງານປະຈຳປີ 2019 ແລະ ທິດທາງການເຄື່ອນໄຫວວຽກງງານປະຈຳປີ 2020 ຂອງອົງການໄອຍະການປະຊາຊົນແຂວງ ແລະ ສານປະຊາຊົນແຂວງ; ຮັບຟັງ, ພິຈາລະນາ ແລະ ຮັບຮອງເອົາ ບົດລາຍງານ ການຈັດຕັ້ງປະຕິບັດແຜນການເຄື່ອນໄຫວ ວຽກງານປະຈຳປີ 2019 ແລະ ແຜນການເຄື່ອນໄຫວວຽກງານປະຈຳປີ 2020 ຂອງສະພາປະຊາຊົນແຂວງ; ຮັບຟັງ, ພິຈາລະນາແລະ ຮັບຮອງການຈັດຕັ້ງປະຕິບັດຜົນການປະຕິບັດໜ້າທີຂອງບຸກຄະລາກອນດຳລົງຕຳແໜ່ງ ທີ່ສະພາປະຊາຊົນແຂວງເລືອກຕັ້ງ ແລະ ຮັບຮອງເອົາການແຕ່ງຕັ້ງ; ຮັບຟັງ, ພິຈາລະນາ ແລະ ຮັບຮອງບົດລາຍງານຜົນການຕິດຕາມກວດກາຂອງຄະນະປະຈຳ ສພຂ ກ່ຽວກັບການຈັດຕັ້ງປະຕິບັດກົດໝາຍ ແລະ ນິຕິກຳໃຕ້ກົດມາຍທີ່ຕິດພັນກັບການເກັບລາຍຮັບ, ຕິດພັນກັບການສ້າງວິຊາຊີບ, ການພັດທະນາສີມືແຮງງານທີ່ມີຄຸນນະພາບ ແລະ ການສ້າງວຽກເຮັດງານທຳຂອງປະຊາຊົນ; ຮັບຟັງບົດປະກອບຄໍາເຫັນ ຂອງອົງການແນວລາວສ້າງຊາດແຂວງຕໍ່ບົດລາຍງານແຜນການເຄື່ອນໄຫວວຽກງານປະຈຳປີ 2019 ແລະ ທິດທາງເຄື່ອນໄຫວວຽກງານປະຈຳປີ 2020 ຂອງສະພາປະຊາຊົນແຂວງ. ນອກຈາກ ຍັງຮັບຟັງການປະກອບຄຳເຫັນຂອງຄະນະປະຈຳຕໍ່ບັນດາເນື້ອໃນ ແລະ ບັນຫາຕ່າງໆທີຍົກຂື້ນໃນກອງປະຊຸມ.
ທ່ານປະທານສະພາປະຊາຊົນແຂວງຜົ້ງສາລີ ຈຶ່ງ ຂໍເຊີນບັນດາການນໍາພັກ-ລັດທຸກຂັ້ນ, ພະນັກງານ-ລັດຖະກອນ, ທະຫານ, ຕໍາຫຼວດ, ນັກຮຽນ, ນັກສຶກສາ-ປັນຍາຊົນ, ນັກທຸລະກິດທາງພາກລັດ ແລະ ພາກເອກະຊົນ, ຊາວຜູ້ອອກແຮງານ ແລະ ພໍ່ແມ່ພີ່ນ້ອງປະຊາຊົນບັນດາເຜົ່າ ໃນທົ່ວແຂວງ ຈົ່ງຕິດຕາມການດໍາເນີນກອງປະຊຸມສະໄໝສາມັນ ເທື່ອທີ 8 ຂອງສະພາປະຊາຊົນແຂວງ ຊຸດທີ I ໃນຄັ້ງນີ້ ແລະ ໄລຍະດໍາເນີນກອງປະຊຸມສະໄໝສາມັນ ເທື່ອທີ 8 ທາງສະພາປະຊາຊົນແຂວງຜົ້ງສາລີ ໄດ້ຈັດຕັ້ງໜ່ວຍງານຮັບຜິດຊອບໂທລະສັບສາຍດ່ວນຂອງແຂວງ ເພື່ອຮັບເອົາຄໍາຄິດ, ຄໍາເຫັນ ແລະ ຄໍາສະເໜີໂດຍກົງຈາກປະຊາຊົນ ທີ່ມີຕໍ່ການບໍລິຫານວຽກງານ ຂອງອົງການຕັ້ງພັກ-ລັດທຸກຂັ້ນ ໃນທົ່ວແຂວງ ທີ່ສົ່ງໄປຍັງກອງປະຊຸມສະໄໝສາມັນ ເທື່ອທີ 8 ໃນຄັ້ງນີ້; ບັນດາທ່ານສາມາດສົ່ງຄໍາຄິດ, ຄໍາເຫັນ ແລະ ຄໍາສະເໜີໄປຍັງກອງປະຊຸມໄດ້ 3 ຊ່ອງທາງດັ່ງນີ້:
- ໂທລະສັບສາຍດ່ວນ ໝາຍເລກ: 088 156.
2. ແຟັກ ໝາຍເລກ: 088 210 102
3. ສົ່ງອີເມວ: sapha.psl@hotmail.com.
ຂ່າວ: ສົມຄິດ ແກ້ວນວນລາ